ORDE do 18 de abril de 2001 pola que se regulan axudas para parceiros e arrendatarios de predios rústicos, que exerzan o seu dereito á propiedade, por aplicación da Lei 3/1993, do 16 de abril, relativa ás parcerías e ós arrendamentos rústicos-históricos de Galicia.
CONSELLERÍA DE AGRICULTURA, GANDERÍA E POLÍTICA AGROALIMENTARIA — III. OUTRAS DISPOSICIÓNS — 26/04/2001

A Lei 3/1993, do 16 de abril, regula o réxime xurídico das parcerías e arrendamentos rústicos-históricos de Galicia, entendendo por tales aqueles que se pactaron con anterioridade a agosto de 1942, sexa cal for a súa procedencia xurídica inicial e que compoñen no seu conxunto unha institución histórica propia de Galicia.
O Decreto 381/1998, do 29 de decembro, establece unha liña especial de axudas ás que poderán acollerse aqueles titulares de parcerías e arrendamentos históricos que desexen exerce-lo seu dereito de acceso á propiedade.
Na disposición adicional primeira do referido decreto establécese que anualmente se dotarán nos orzamentos xerais da Comunidade Autónoma os créditos necesarios para atende-las axudas derivadas da súa aplicación.
Na súa virtude, e de acordo co disposto no artigo 30.I.3 do Estatuto de autonomía de Galicia e no uso das competencias que me confire a Lei 1/1983, do 22 de febreiro, reguladora da Xunta e o seu presidente, e demais normativa de aplicación,
DISPOÑO:
Artigo 1º
Os parceiros e arrendatarios de predios rústicos ós que se refire a Lei 3/1993, do 16 de abril, que comunicaron a súa intención de exerceren o dereito de acceso á propiedade, poderán acollerse ás axudas que establece o Decreto 381/1998, do 29 de decembro, no que se recollen os tipos de axuda, criterios de prioridade, tramitación e formalización das ditas axudas.
Artigo 2º
As axudas previstas na presente orde serán incompatibles con calquera establecida por outras administracións públicas para o mesmo fin, agás no caso de accións que pola súa singularidade, canto ó seu alcance e ás súas repercusións, así o requiran.
Artigo 3º
A tramitación das axudas levarase a cabo, segundo os requisitos que se describen no citado decreto, entregando a solicitude, que poderá presentarse preferentemente nos servicios centrais da Consellería de Agricultura, Gandería e Política Agroalimentaria, así como nas súas delegacións provinciais, oficinas comarcais da Xunta de Galicia ou axencias de Extensión Agraria, que se formalizará no impreso oficial que se inclúe como anexo I do citado decreto. Así mesmo, poderase presentar por calquera dos medios previstos no artigo 38.4º da Lei 30/1992, do 26 de
novembro, de réxime xurídico das administracións públicas e do procedemento administrativo común, conforme a súa redacción dada pola Lei 4/1999, do 13 de xaneiro.
Artigo 4º
A solicitude, segundo o modelo do anexo I do Decreto 381/1998, do 29 de decembro, virá acompañada da seguinte documentación:
a) Copia compulsada da escritura de adquisición, onde se acredite a condición de arrendamento ou parcería histórica.
b) Relación de gastos, cos seus xustificantes, obxecto da subvención.
c) Fotocopia compulsada do DNI ou NIF.
d) Declaración da renda que acredite que obtén máis do 50 por 100 da renda anual da actividade agraria.
e) Certificación de estar afiliado á Seguridade Social Agraria.
f) Certificado da correspondente entidade bancaria da conta do beneficiario na que se aboará a correspondente axuda.
g) Certificación expresa da Consellería de Economía e Facenda de non ter contraída ningunha débeda, por ningún concepto, coa Xunta de Galicia.
h) Certificado de acreditación de encontrarse ó día das obrigas fiscais.
i) Outros documentos en función da axuda solicitada.
j) Declaración do conxunto de tódalas solicitudes efectuadas ou concedidas para o mesmo fin polas distintas administracións públicas competentes.
O prazo de presentación de solicitudes terminará o 15 de outubro do presente ano 2001.
Artigo 5º
O beneficiario das axudas reguladas na presente orde, previamente ó libramento dos fondos, estará obrigado a subscribir coa Consellería de Agricultura, Gandería e Política Agroalimentaria o acordo que consta como anexo II do decreto anteriormente citado, comprometéndose ámbalas partes ó cumprimento das estipulacións xerais e das condicións particulares establecidas nel.
Artigo 6º
A concesión das subvenciones mediante resolución do conselleiro de Agricultura, Gandería e Política Agroalimentaria notificarase a cada beneficiario. Contra este acto, que pon fin á vía administrativa, caberá interpor recurso potestativo de reposición ante o conselleiro no prazo dun mes, ou poderá ser impugnado directamente perante a xurisdicción contencioso-administrativa no prazo de dous meses, ámbolos dous prazos contados a partir do día seguinte á recepción da dita notificación.
No caso de non se dictar resolución expresa no prazo de seis meses sinalado no artigo 6 (alínea f) do Decreto 381/1998, do 29 de decembro, as solicitudes entenderanse desestimadas por silencio administrativo.
Artigo 7º
Os beneficiarios deberán facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino de axudas.
Artigo 8º
Toda alteración das condicións tidas en conta para a concesión das subvencións consideradas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 9º
O beneficiario queda obrigado ó reintegro, total ou parcial, da subvención ou axuda pública percibida no suposto de incumprimento das condicións establecidas para a súa concesión.
Artígo 10º
As subvencións establecidas nesta orde faranse efectivas con cargo á aplicación 09.02.422D.770.0, «Axudas para adquisición de terras procedentes de arrendamentos históricos» dos orzamentos xerais da Comunidade Autónoma de Galicia para 2001, dotada cun crédito de trinta e catro millóns trescentas vintecinco mil novecentas tres pesetas (34.325.903 pesetas).
Disposición derradeira
Facúltase o director xeral de Desenvolvemento Rural para dictar aquelas disposicións complementarias precisas para a aplicación desta orde, que entrará en vigor o día seguinte ó da súa publicación no Diario Oficial de Galicia.
Santiago de Compostela, 18 de abril de 2001.
Juan Miguel Diz Guedes
Conselleiro de Agricultura, Gandería e Política
Agroalimentaria